સમાચારો તો આપણે બધા વાંચીએ છીએ, પણ આ સમાચારોના અર્થ અને સંદર્ભ સમજનાર લોકોની સંખ્યા ઘણી થોડી છે, કારણ કે સનસનાટીભર્યા સમાચારો મહત્ત્વના સમાચારોને હાંસિયામાં ધકેલે છે અને તેનું મહત્ત્વ વધારે હોવા છતાં ગણતરીમાં લેવાતું નથી. કાશ્મીરના મોરચે અવારનવાર પાકિસ્તાને મોકલેલા અને પાકિસ્તાનથી પ્રેરાયેલા ત્રાસવાદીઓના સમાચારો મોટા મથાળે છપાય છે, પણ ભારતની આંતરિક સલામતીને જોખમાવતા નકસલવાદીઓના સમાચારો પર ભાગ્યે જ ધ્યાન અપાય છે. કાશ્મીરમાં કે સરહદ પર મરે તે બધાને શહીદ તરીકેના માન-અકરામ અપાય છે. નકસલવાદી ધીંગાણાંમાં જાન ગુમાવનાર પોલીસોનો કોઈ ભાવ પણ પુછાતો નથી. નકસલવાદીઓ હલ્લો કરે કે ન કરે, પણ તેમના કબજામાં રહેલા વિશાળ પ્રદેશોમાં ભારત સરકારની આણ ફરતી નથી. સરકારી હુકમ કોઈ પાળતું નથી અને આ વિસ્તારોનો વહીવટ બધો નકસલવાદીઓનાં સ્થાનિક જૂથો ચલાવે છે. ‘નકસલવાદ’ શબ્દ બહુ જ જાણીતો છે અને બહુ છેતરામણો છે. અત્યારે અથવા છેલ્લાં 50 વર્ષથી જે પ્રવૃત્તિ ચાલે છે તેને મૂળ નામ સાથે કશી લેવાદેવા નથી. નકસલવાદની કથા લાંબી છે અને ઓછી જાણકારીના કારણે ઘણી ગૂંચવાયેલી છે. શરૂઆત 1967થી થઈ અને બંગાળના ઉત્તર છેડે આવેલા ‘નકસલબાડી’ નામના વિસ્તારમાં થઈ. જ્યાં શરૂ થયું ત્યાં અત્યારે કશી પ્રવૃત્તિ ચાલતી નથી અને નકસલી આંદોલન બંગાળ કરતાં ઘણા વધારે મોટા પ્રમાણમાં તેલંગણા, છત્તીસગઢ, ઝારખંડ, ઉડિસા, મહારાષ્ટ્રમાં ચાલે છે.